CELEX: 32019L0174
Language: el
Date: 2018-11-16 00:00:00
Title: Κατ' εξουσιοδότηση οδηγία (EE) 2019/174 της Επιτροπής, της 16ης Νοεμβρίου 2018, για την τροποποίηση, για τους σκοπούς της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μια εξαίρεση για τη χρήση μολύβδου σε κρύσταλλα, όπως ορίζεται στην οδηγία 69/493/ΕΟΚ (Κείμενο που παρουσιάζει ενδιαφέρον για τον ΕΟΧ)

5.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 33/20
               
            
         ΚΑΤ' ΕΞΟΥΣΙΟΔΟΤΗΣΗ ΟΔΗΓΙΑ (EE) 2019/174 ΤΗΣ ΕΠΙΤΡΟΠΗΣ
         της 16ης Νοεμβρίου 2018
         για την τροποποίηση, για τους σκοπούς της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μια εξαίρεση για τη χρήση μολύβδου σε κρύσταλλα, όπως ορίζεται στην οδηγία 69/493/ΕΟΚ
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει ορισμένες επικίνδυνες ουσίες που απαριθμούνται στο παράρτημα II της εν λόγω οδηγίας. Η απαίτηση αυτή δεν ισχύει για τις εφαρμογές που απαριθμούνται στο παράρτημα III της οδηγίας 2011/65/ΕΕ.
                  
               
                     (2)
                  
                  
                     Οι διαφορετικές κατηγορίες του ηλεκτρικού και ηλεκτρονικού εξοπλισμού για τις οποίες εφαρμόζεται η οδηγία 2011/65/ΕΕ (κατηγορίες 1 έως 11) παρατίθενται στο παράρτημα I της εν λόγω οδηγίας.
                  
               
                     (3)
                  
                  
                     Ο μόλυβδος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. Ωστόσο, η χρήση μολύβδου σε κρύσταλλα, όπως ορίζεται στο παράρτημα I (κατηγορίες 1, 2, 3 και 4) της οδηγίας 69/493/ΕΟΚ του Συμβουλίου (2), εξαιρέθηκε από τον περιορισμό και περιλαμβάνεται, επί του παρόντος, στην εγγραφή 29 του παραρτήματος III της οδηγίας 2011/65/ΕΕ. Η ημερομηνία λήξης της εξαίρεσης αυτής ήταν, για τις κατηγορίες 1 έως 7 και 10, η 21η Ιουλίου 2016.
                  
               
                     (4)
                  
                  
                     Η Επιτροπή έλαβε αίτηση για ανανέωση της εν λόγω εξαίρεσης πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ. Η εξαίρεση παραμένει σε ισχύ μέχρι να ληφθεί απόφαση επί της εν λόγω αίτησης.
                  
               
                     (5)
                  
                  
                     Τα οξείδια του μολύβδου (PbO ή Pb3O4) χρησιμοποιούνται ως ενδιάμεσα προϊόντα για τη χημική σύνθεση μολυβδυάλου (κρυστάλλου) (LCG). Η LCG χρησιμοποιείται σε ηλεκτρικό και ηλεκτρονικό εξοπλισμό, επειδή οι μοναδικοί συνδυασμοί μεταποίησής της (χρόνος ψύξης, δυνατότητες επεξεργασίας), οι οπτικές (δείκτης διάθλασης, διασπορά) και διακοσμητικές (σκληρότητα Vicker) ιδιότητές της επιτρέπουν την κατασκευή ηλεκτρικών και ηλεκτρονικών αντικειμένων τα οποία δεν ήταν δυνατό να παραχθούν με άλλο τρόπο, όπως ειδικά φωτιστικά και πολυέλαιοι, ηλεκτροκίνητα κάτοπτρα, είδη ωρολογοποιίας και ψηφιακά πλαίσια φωτογραφιών και οικοδομικά υλικά (φωτισμένα δομικά στοιχεία).
                  
               
                     (6)
                  
                  
                     Η υποκατάσταση ή η εξάλειψη μολύβδου στα κρύσταλλα εξακολουθεί να είναι επιστημονικά και τεχνικά αδύνατη λόγω της έλλειψης αξιόπιστων υποκατάστατων. Η εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3). Η εξαίρεση για τη χρήση μολύβδου σε κρύσταλλα, όπως ορίζεται στο παράρτημα I (κατηγορίες 1, 2, 3 και 4) της οδηγίας 69/493/ΕΟΚ θα πρέπει, συνεπώς, να ανανεωθεί για τις κατηγορίες 1 έως 7 και 10.
                  
               
                     (7)
                  
                  
                     Δεδομένου ότι αξιόπιστες εναλλακτικές επιλογές για τις εν λόγω αιτήσεις δεν διατίθεται ακόμη στην αγορά ούτε είναι πιθανό να είναι διαθέσιμες στην αγορά στο εγγύς μέλλον, η εξαίρεση για τις κατηγορίες 1 έως 7 και 10 θα πρέπει να ανανεωθεί για μέγιστη διάρκεια πέντε ετών, έως τις 21 Ιουλίου 2021. Υπό το πρίσμα των αποτελεσμάτων των εν εξελίξει προσπαθειών για την εξεύρεση αξιόπιστης υποκατάστασης, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία.
                  
               
                     (8)
                  
                  
                     Για τις άλλες κατηγορίες πλην των 1 έως 7 και 10, η υφιστάμενη εξαίρεση ισχύει σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ. Για λόγους σαφήνειας, η ημερομηνία λήξης θα πρέπει να προστεθεί στο παράρτημα III της εν λόγω οδηγίας.
                  
               
                     (9)
                  
                  
                     Επομένως, η οδηγία 2011/65/ΕΕ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
         
         
            Άρθρο 2
            
               1.   Τα κράτη μέλη θεσπίζουν και δημοσιεύουν, πριν από τις 29 Φεβρουαρίου 2020, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
               Εφαρμόζουν τις διατάξεις αυτές από την 1η Μαρτίου 2020.
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Η παρούσα οδηγία απευθύνεται στα κράτη μέλη.
         
         
            Βρυξέλλες, 16 Νοεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 174 της 1.7.2011, σ. 88.
         
            (2)  Οδηγία 69/493/ΕΟΚ του Συμβουλίου, της 15ης Δεκεμβρίου 1969, περί προσεγγίσεως των νομοθεσιών των κρατών μελών των αναφερομένων στα προϊόντα εκ κρυστάλλου (ΕΕ L 326 της 29.12.1969, σ. 36).
         
            (3)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
      
      
         
            ΠΑΡΑΡΤΗΜΑ
            Στο παράρτημα III, το σημείο 29 αντικαθίσταται από το ακόλουθο κείμενο:
            
               
                           «29
                        
                        
                           Μόλυβδος υαλοκρυστάλλων, όπως ορίζεται στο παράρτημα I (κατηγορίες 1, 2, 3 και 4) της οδηγίας 69/493/ΕΟΚ του Συμβουλίου (*1)
                           
                        
                        
                           Λήγει την:
                           
                                       —
                                    
                                    
                                       21η Ιουλίου 2021 για τις κατηγορίες 1-7 και 10·
                                    
                                 
                                       —
                                    
                                    
                                       21η Ιουλίου 2021 για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in vitro και τα βιομηχανικά όργανα παρακολούθησης και ελέγχου·
                                    
                                 
                                       —
                                    
                                    
                                       21η Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8·
                                    
                                 
                                       —
                                    
                                    
                                       21η Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11.
                                    
                                 
                     
            
               (*1)  Οδηγία 69/493/ΕΟΚ του Συμβουλίου, της 15ης Δεκεμβρίου 1969, περί προσεγγίσεως των νομοθεσιών των κρατών μελών των αναφερομένων στα προϊόντα εκ κρυστάλλου (ΕΕ L 326 της 29.12.1969, σ. 36).»